SAMBIRU 10
Kumbi Kusopa kwa Pabanja Kung’anamuwanji?
Kwambiya mu nyengu yakali, Yehova wakhumbanga kuti banja lelosi lisaniyengi nyengu yakuchitiya vinthu pamoza ndi chilatu chakuti lije pa ubwezi wakukho ndi Chiuta ndipuso kuti ŵanthu a m’banja lo ayanjanengi. (Marangu 6:6, 7) Ndichu chifukwa chaki Akaboni aku Yehova asaniya nyengu sabata yeyosi kuti achitengi kusopa kwa pabanja, akambiskanengi mwakufwasa nkhani zo zingaŵawovya pa umoyu wawu. Asani muja mwija, mungagwiriskiya ntchitu umampha nyengu yeniyi kusambira Bayibolu pakumwija pa nkhani yo mwasankha.
Yija nyengu yakundere kufupi ndi Yehova. “Ndereni kufupi kwaku Chiuta, ndipu wanderengi kufupi kwinu.” (Yakobe 4:8) Titamba kumuziŵa umampha Yehova asani tisambira fundu zakukwaskana ndi mijalidu yaki ndipuso vo wachita vo visanirika m’Bayibolu. Nthowa yinyaki yambula kusuzga kuti muyambi kusopa kwa pabanja, nkhuŵerenge pamoza Bayibolu mwakukweza, nyengu zinyaki mwakugwiriskiya ntchitu ndondomeku ya Unganu wa Umoyu Wachikhristu Ndipuso Uteŵeti. Mungagaŵana vigaŵa vakuti muŵerengi ndipu pavuli paki munthu weyosi wangakonkhoska fundu yo wasambirapu.
Yija nyengu yakuziŵana umampha nge banja. Kusambira Bayibolu limoza nge banja kuchitiska kuti munthurumi wayanjanengi ndi muwolu waki ndipuso apapi ndi ŵana ŵawu ayanjanengi ukongwa. Nyengu yakusopa kwa pabanja yitenere kuja yakukondwesa, yachimangu ndipuso yakuti munthu weyosi mu banja wakhumbisiskengi kusanirikapu. Apapi angasankha nkhani zakovya zakuti akambiskani mwakutole misinkhu ya ŵana ŵawu, nyengu zinyaki angagwiriskiya ntchitu nkhani za mu Chigongwi cha Alinda, ndi Jani Masu! ndipuso za pa jw.org/tog. Pamwenga mungakambiskana suzgu yo ŵana ŵinu akumana nayu ku sukulu ndipuso mo angayimalisiya. Mungawonere pamoza pulogilamu ya pa JW Broadcasting (lutani pa tv.jw.org) ndi kukambiskana vo mwawonere. Mungasambira so sumu zo zamumbika pa maunganu sabata yeniyo. Asani mwamaliza kusopa kwa pabanja mungarya chakurya chechosi cho mwanozga.
Nyengu yo mumaliya pa kusopa Yehova sabata yeyosi, yiwovyengi kuti weyosi m’banja linu wakondwengi ndi Mazu ngaku Chiuta ndipu Yehova wakutumbikeningi chifukwa cha phamphu linu.—Sumu 1:1-3.
Ntchifukwa wuli titenere kuja ndi nyengu yakusopa kwa pabanja?
Kumbi apapi angachita wuli kuti kusopa kwa pabanja kukondwesengi munthu weyosi mu banja?
tum_Latn nya_Latn tum_Latn tum_Latn tum_Latn tum_Latn tum_Latn tum_Latn